Sportgeriewe na rugbyhelde vernoem | News24
Sportgeriewe na rugbyhelde vernoem
=Voormalige Springbok-rugbyspeler, afrigter en oud-skolier, Rassie Erasmus (naaslinks) knip die lint tydens die vernoeming van Hoërskool Despatch se pawiljoen na hom. By hom is (van links) Stelmari Grigor (onderhoofdogter), skoolhoof Colin Bartle, Danie Gerber óók 'n voormalige Springbok-rugbyspeler en oud-skolier en Monique van Willing (hoofdogter). Foto: VERSKAF
Hoërskool Despatch het vanjaar besluit om oudskoliere Danie Gerber en Johan "Rassie" Erasmus te vereer deur die sport terrein en pawiljoen na hulle te vernoem.
Danie Gerber het vier jaar lank vir Hoërskool Despatch se eerste rugbyspan gespeel en in 1977 sy skoolloopbaan hier voltooi. Hy het 3 jaar vir Cravenweek-spanne uitgedraf en ook 3 jaar vir SA Skole gespeel. In sy laaste skooljaar was hy kaptein van die SA Skole-rugbyspan.
Gerber vertel dat die hoofseun van daardie jare hom op sy eerste skooldag gevra het om saam te gaan rugby oefen. In die eerste 20 minute van die oefening het hy vier drieë gedruk en sommer dadelik in die o.14A-span opgeneem. Die res is geskiedenis.
Gerber het 24 toetse vir Suid-Afrika gespeel oor 'n tydperk van 12 jaar. Hy het 115 wedstryde vir die OP, 40 vir die WP en 24 vir die Vrystaat gespeel. Hy is een van die beste senters van alle tye.
Rassie Erasmus was vanaf 1986-1990 by Hoërskool Despatch op die banke en het vir die eerste-rugbyspan vanaf 1988-1990 gespeel.
Vanaf 1997 tot 2011 het hy in 36 toetse vir die Springbokke uitgedraf. Hy het ook die voorreg gehad om SA tydens die 1999 Wêreldbeker te verteenwoordig.
Deesdae is Erasmus sowel as Gerber betrokke by afrigting waar hulle hul kennis en ondervinding terugploeg.
Erasmus se raad aan die jongmense van vandag is om jou te omring met "goeie pelle" wat jou ondersteun, opbou, en in jou glo.
Dit is vir Erasmus en Gerber beide 'n groot eer dat die sportgronde en pawiljoen na hulle vernoem is. Die twee het gedurigdeur tydens die vernoeming met mekaar geskerts en hulle was beslis vir elke Despatch-leerder 'n groot inspirasie.
Die skool se jaarlikse sportfees word hierdie naweek, vir die eerste keer op die Danie Gerber sportterrein aangebied, met toeskouers van 32 skole wat op die Rassie Erasmus Pawiljoen sal sit.